Papersnake/gushiwen huggingface dataset:
对鲙
项斯（唐代）

行到鲈鱼乡里时，鲙盘如雪怕风吹。

犹怜醉里江南路，马上垂鞭学钓时。
野兴
孙桐生（清代）

夏雨滋众绿，卉木何萋萋。种花官荷锄，种菜吏分畦。

菀彼木芙蓉，丛生颇不齐。呼童植前庭，秋来花满蹊。

置物贵得所，一一全天倪。虽无负郭田，且畜五母鸡。

朝餐煮粟米，晚食炊黄齑。有时月色来，斗酒谋诸妻。

随意两三杯，弄笔为无题。若问个中趣，欲指已复迷。
钟山云雨
朱元璋（明代）

崔嵬万怪玉笼葱，叆叇云浓雨碧松。千古钟灵佳气盛，几年淮秀瑞光明。

倚天绝壁参银汉，拔地穹崖搆梵宫。时向望中闲极目，神机造化正鸿濛。
萤
丁谓（宋代）

兰畹炎飚息，莎阶霁景凉。
宵征循屋漏，昼伏避阳光。
具体微雨显，余辉有若亡。
惟怜资学者，熠燿满纱囊。
善哉行
于慎行（明代）

秋风萧萧，白露为霜。今日相欢，胡不尽觞。

游彼三山，绛阙煌煌。道逢安朝，授我要方。

采苓采苓，于彼高冈。日暮天寒，风吹我裳。

群鸟夜鸣，虎豹纵横。踌蹰四顾，郁何芒芒。

白鹄晨号，在彼中阿。啸匹不得，伤如之何。

东方渐高，明星没河。毋复相思，沉吟啸歌。
八月
李贺（唐代）

孀妾怨长夜，独客梦归家。

傍檐虫缉丝，向壁灯垂花。

檐外月光吐，帘中树影斜。

悠悠飞露姿，点缀池中荷。
渐老
杨基（明代）

渐老无营万虑沈，莺声唤起向来心。
春风颠似唐张旭，天气和如鲁展禽。
结客每酬双白璧，缠头曾费万黄金。
短筇消得江村路，步步蔷薇绿树阴。
延州柳湖 其一
沈括（宋代）

萧洒征西府，青林隐万家。楼高先见月，山近不藏花。

雨急喧流水，溪深噪乱鸦。笙歌乘酒兴，可复问天涯。
双荷叶（湖州贾耘老小妓名双荷叶）
苏轼（宋代）

双溪月。清光偏照双荷叶。双荷叶。红心未偶，绿衣偷结。

背风迎雨流珠滑。轻舟短棹先秋折。先秋折。烟鬟未上，玉杯微缺。
登鹳雀楼
吴融（唐代）

鸟在林梢脚底看，夕阳无际戍烟残。
冻开河水奔浑急，雪洗条山错落寒。
始为一名抛故国，近因多难怕长安。
祖鞭掉折徒为尔，赢得云溪负钓竿。
湘中弦
马位（清代）

水宫仙子湘江妃，芙蓉裳兮芰荷衣。张翠盖兮摇云旗，月光荡荷烟霏霏。

采芳洲之蘅杜，弄明珠于澧浦，老鼍击鼓群蛟舞。

洞庭波兮秋风，若有人兮苍茫中。九疑山青山梦绿，千年血泪啼斑竹。
题义门胡氏华林书院
李巽（宋代）

孝义门风累世修，帝恩旌表耀南州。
藏书不特延多士，贡幣仍闻亚列侯。
高阁声寒慈竹雨，小池香老瑞莲秋。
人来辱示朝贤什，吟咏浑消万斛愁。
疏影 疏影庵填词图，为方玉裁题。
姚燮（清代）

环枝匝萼。露烟心一摺，蠡槛蟾幕。凤羽双纤，纤梦刚圆，偷声莫幕清角。

幽思融到香微处，转坐似、癯禅枯索。累个人、伴尔清寒，者样茜红衣薄。

撩我东风绮恨，绿华亸翠袖，肩瘦如削。露泣春樽，月夺春灯，花底画笺亲拓。

自翻一曲江南别，久梦断、水边篱落。甚心情、再按琼箫，得似使君豪乐。
水调歌头（用卢赞元韵别彭城）
蔡伸（宋代）

醉击玉壶缺，恨写绿琴哀。悠悠往事谁问，离思渺难裁。绿野堂前桃李，燕子楼中歌吹，那忍首重回。唯有旧时月，远远逐人来。

小庭空，清夜永，独徘徊。伴人幽怨，一枝潇洒陇头梅。肠断云帆西去，目送烟波东注，千里接长淮。为我将双泪，好过楚王台。
相和歌辞。苦哉行五首
戎昱（唐代）

彼鼠侵我厨，纵狸授粱肉。鼠虽为君却，狸食自须足。

冀雪大国耻，翻是大国辱。膻腥逼绮罗，砖瓦杂珠玉。

登楼非骋望，目笑是心哭。何意天乐中，至今奏胡曲。

官军收洛阳，家住洛阳里。夫婿与兄弟，目前见伤死。

吞声不许哭，还遣衣罗绮。上马随匈奴，数秋黄尘里。

生为名家女，死作塞垣鬼。乡国无还期，天津哭流水。

登楼望天衢，目极泪盈睫。强笑无笑容，须妆旧花靥。

昔年买奴仆，奴仆来碎叶。岂意未死间，自为匈奴妾。

一生忽至此，万事痛苦业。得出塞垣飞，不如彼蜂蝶。

妾家青河边，七叶承貂蝉。身为最小女，偏得浑家怜。

亲戚不相识，幽闺十五年。有时最远出，只到中门前。

前年狂胡来，惧死翻生全。今秋官军至，岂意遭戈鋋.

匈奴为先锋，长鼻黄发拳。弯弓猎生人，百步牛羊膻。

脱身落虎口，不及归黄泉。苦哉难重陈，暗哭苍苍天。

可汗奉亲诏，今月归燕山。忽如乱刀剑，搅妾心肠间。

出户望北荒，迢迢玉门关。生人为死别，有去无时还。

汉月割妾心，胡风凋妾颜。去去断绝魂，叫天天不闻。
送介上人别
德元（清代）

几人称避世，羡尔独弥天。漫拟青莲作，还参黄檗禅。

鹤迎过岭锡，龙护渡江船。他日蜚声在，新诗次第传。
和君实喷玉潭
范镇（宋代）

夜月光华照洁清，春云容与覆峥嵘。都城咫尺无人到，却使庐山浪得名。
唐多令 同晋贤泛舟
曹溶（明代）

凫阵起前汀，横斜尚有亭。信兰桡、径指南屏。欲踏凤凰山下路，桡粉迹，已零星。

渔唱最堪听，相邀倒玉瓶。问夷光、何似湘灵。若使天公笺可上，先乞取，六朝青。
府中寓止寄赵大谏
郑谷（唐代）

老作含香客，贫无僦舍钱。神州容寄迹，大尹是同年。

密迩都忘倦，乖慵益见怜。雪风花月好，中夜便招延。
行香子 暮抵应城宿县齐后园
宋＊（元代）

槲叶风乾。柏叶霜殷。浅坡陀、路径回环。喜投公馆，暂卸征鞍。对径萧森，松夭矫，菊斓斑。岁晏天寒。谁共清欢。过黄昏、愁恨多端。烛花渐暗，炉火将残。更雁声哀，砧声急，雨声繁。
中秋后一夕登清心阁二首 其一
杨万里（宋代）

昨夜云为祟，今宵月始妍。如何一日隔，便减半分圆。

影里偏宜竹，光中不剩天。客来休遣去，我醉正无眠。
松棚
张九成（宋代）

炎炎暑气若为当，旋买松枝庇草堂。
一望翠阴何爽快，暂来吾室变清凉。
直疑仙去冰壶里，岂是生居汾水阳。
向晚薰风香入座，为君一再奏文王。
送河清贾主簿归任
梅尧臣（宋代）

不远水云间，悠悠溯鹢还。分亭接鸡犬，举酒对河山。

残雪依荒碛，寒烟入暝湾。昔人鸾枳叹，一并在离颜。
奉和圣制夏日游石淙山
狄仁杰（唐代）

宸晖降望金舆转，仙路峥嵘碧涧幽。羽仗遥临鸾鹤驾，

帷宫直坐凤麟洲。飞泉洒液恒疑雨，密树含凉镇似秋。

老臣预陪悬圃宴，馀年方共赤松游。
句 其五
吕本中（宋代）

不用君王羯鼓敲。
和友人秋日闲吟韵二首 其一
安念祖（清代）

客里惊秋一叶知，那堪拈韵入神时。情连旧雨翻诗帅，兴到新樽把菊枝。

碧水半潭涵静影，暮云千里起遐思。悬知郢曲高难和，且看游鱼戏墨池。
和顾子达见寄二首 其二
郭翼（元代）

君住同丘似同谷，閒身应是笑官忙。梅花有兴吟东阁，萱草无官树北堂。

谩省观鱼庄叟乐，谁怜歌凤接舆狂。相看马困盐车日，何处悲鸣觅九方。
郊庙歌辞。朝日乐章。送神
佚名（唐代）

五齐兼酌，百羞具陈。乐终广奏，礼毕崇禋。

明鉴万宇，照临兆人。永流洪庆，式动曦轮。
跋希远细雨图
曹勋（宋代）

牵风藻荇舞清漪，浪板无声细雨时。
小大自殊同队乐，密图劝学助韩诗。
海南百果相续多中土所无纪以绝句 其一
陈宝琛（清代）

紫衣而雪肤，芳甘微带酸。我最喜芒及，人言性近寒。
智度师二首
元稹（唐代）

四十年前马上飞，功名藏尽拥禅衣。

石榴园下擒生处，独自闲行独自归。

三陷思明三突围，铁衣抛尽衲禅衣。

天津桥上无人识，闲凭栏干望落晖。
金刚随机无尽颂·能净业障分第十六
释印肃（宋代）

花残晚壑风，烟寺一声钟。
若能从此人，直下悟心宗。
临江仙·朔雪驱将残腊去
刘埙（宋代）

朔雪驱将残腊去，东风放出新晴。绣衣瑞彩照岩城。江天收宿霭，湖水动春声。要净狐嗥并鳝舞，未烦鹤怨猿惊。元龙老气正峥嵘。毫端肤寸润，野烧绿痕生。
秋胡行 其一
谢惠连（南北朝）

春日迟迟，桑何萋萋。红桃含夭，绿柳舒荑。邂逅粲者，游渚戏蹊。

华颜易改，良愿难谐。
移松竹
李群玉（唐代）

龙髯凤尾乱飕飕，带雾停风一亩秋。

待取满庭苍翠合，酒尊书案闭门休。
泥行终日至晡始抵中桥六绝
岳珂（宋代）

到得中桥一径斜，岸傍沽酒两三家。
长年醉卧桑阴下，鼓吹犹烦两岸蛙。
水调歌头·梅仙了无讼
赵磻老（宋代）

梅仙了无讼，拄笏看西山。山涵秋晓，水光磨荡有无间。自是灵襟空洞，更望风云吞吐，浩渺白鸥闲。高诵远游赋，独立桂香阑。

谩常谈，如观水，要观澜。物情长在，人生何用苦求难。随我一觞一咏，任彼非元非白，唯放酒杯宽。富贵傥来事，天道管知还。
和议成
洪亮吉（清代）

和议成，兵革偃，清凉居士时策蹇。
赠开怀道人
王质（宋代）

达磨只履投西归，一只乃为汝所持。汝持此只将奚为，十方三世包无遗。

大挠十干十二支，衍作六十花参差。释迦佛亦不出斯，丈六身外还属谁。

七十九年略可推，无始劫来何从知。可满盛著琅琊儿，任汝胎年月日时。

乌窠披上粗缯衣，龙尾引入黄金墀。平川袤野观游丝，东西南北随风飞，水流云在俱迟迟。

凡度眼者都忘机，一物今古长光辉。无头无尾无骨皮，无男无女无妾妻，无肝无胆无心脾。

大率一切皆无之，太空赤立孤悽悽。珞琭忽见全如痴，何况吕李杨徐奚。

我命居申西南维，我身在未正直西。腊月三十日到来，此身此命成烟霏。

捲起卦盘收卦棋，梅轩共看花阴移。
寄相州侍中韩魏公
文彦博（宋代）

晋公名画鲁公书，高出张吴与柳虞。幸得魏公挥宝墨，缘公楷法亦颜徒。
游月湖登梅子山同陈愚谷虞部
熊士鹏（清代）

月湖湖上柳毵毵，罗列诸峰汉水南。来伴白鸥惟一艇，去听黄鸟有双柑。

千寻竹势筼筜谷，百步渔梁钴鉧潭。梅子山头高坐好，摩挲石字细如蚕。
投宣谕张侍郎乱后遇毗陵
杜荀鹤（唐代）

此生今日似前生，重著麻衣特地行。经乱后囊新卷轴，

出山来地旧公卿。雨笼蛩壁吟灯影，风触蝉枝噪浪声。

闻道中兴重人物，不妨西去马蹄轻。
梅花集句 其三十四
李龏（金朝）

小桥分路入青苔，冰萼琼华次第开。欲识春风最奇处，空林月落始应回。
哭王宗可
刘克庄（宋代）

昨现官身往，今迎影子回。
总云凫入觐，谁料鵩为灾。
巷静公人去，门荒吊客来。
故园花满架，犹似去年开。
忆旧游 小舫太守命题从军记旧图
蒋春霖（清代）

看胸罗宝宿，气吐长虹，武库家声。烽火湘沅静，待文雄飞檄，九派江清。

回首八公山色，草木助疑兵。算剑影干霄，欃枪自堕，肯赋芜城。

功名入图画，听笳鼓归来，云拥双旌。廿四桥边月，伴司勋闲醉，海国花明。

髀肉漫惊鞍马，封拜待书生。试笑看先鞭，燕然再勒钟鼎铭。
颂古一百则
释正觉（宋代）

入手还将死马医，反魂香欲起君危。
一朝拶出通身汗，方信侬家不惜眉。
淮东县属朱子静乃祖所得松雪困学二帖
宋褧（元代）

两公墨妙贵莫比，一门祖孙世济美。纷纷恶札请托猥，覆瓿无踪祇愧死。
夏日
陆游（宋代）

呼儿整吾驾，驾言返林庐。
可使临老眼，常亲吏文书？
西掖寓直春晓闻残漏
姚合（唐代）

直庐仙掖近，春气曙犹寒。隐隐银河在，丁丁玉漏残。

微风飘更切，万籁杂应难。凤阁明初启，鸡人唱渐阑。

静宜来禁里，清是下云端。我识朝天路，从容自整冠。
再至辰阳假寓龙兴寺喜诸友见过
符锡（明代）

他日趋庭客，春鸿迹谩寻。洞门过道侣，虚室憩禅心。

山带城隍老，江分草树深。静闻龙雨去，还傍洗尘襟。
柬春谷工部
刘克庄（宋代）

假使富埒国，何如贫在家。
尚存侬汉札，宁夺我齐瓜。
过江
徐铉（宋代）

别路知何极，离肠有所思。登舻望城远，摇橹过江迟。

断岸烟中失，长天水际垂。此心非橘柚，不为两乡移。
和元晦怀定叟戏作
张栻（宋代）

路入青山小作程，每逢佳处忆吾人。
山林朝市休在念，认取临深履薄身。
和李光化秋咏四首其三·晚
范仲淹（宋代）

晚色动边思，去年犹未归。
戌楼人已冷，目断望征衣。
送荆湖北漕张职方
宋祁（宋代）

赐对云帘几刻留，东南公利入牙筹，
方船万粟浮江下，封府三钱出地流。
驿路尘清迎弩密，省台薰歇护衣愁。
不妨遍历骚人国，金橘丹枫互占秋。
燕归来
仇远（元代）

三叠曲，四愁诗。心事少人知。西风未老燕迟归。巢冷半干泥。

流红句，回文字。除燕知，谁能记。一声恰到画楼西。云压小鸿低。
隐者图 其一
家铉翁（宋代）

诗翁到处寻诗料，得似渔翁乐意赊。两上波心两游戏，个中真赏属谁家。
哭高伯平先生用文公挽籍溪胡先生韵 其二
朱之榛（清代）

先生和接物，妪煦到人深。座下探经义，帷空渺笛音。

风云何变色，桃李为谁阴。不意西州泪，伤心已满襟。
真宗告飨六首 其三 东封毕躬谢酌献用《封安》。
郊庙朝会歌辞（宋代）

奕奕清庙，锡羡诒谋。升中神岳，显允皇猷。归格艺祖，昭报灵休。

奉先追远，盛德益修。
驾幸天长寺应制
广宣（唐代）

天界宜春赏，禅门不掩关。宸游双阙外，僧引百花间。

车马喧长路，烟云净远山。观空复观俗，皇鉴此中闲。
独坐绝句二首
陆游（宋代）

轻雷不成雨，阙月却穿云。
独倚南斋柱，长吟到夜分。
高德成访予义宁留久之告归赋两长韵 其一
曾丰（宋代）

经史百家书挂眼，唐虞三代事蟠胸。不孤父祖馀良贵，犹累妻蟠一素封。

贤者大凡先锄铻，贵人强半晚遭逢。况余先庆未曾报，天意初违后必从。
郡僚出塘泺唱和诗次其韵
赵鼎臣（宋代）

水穷瘴海南，陆尽狼胥北。祖宗受之天，以为冠带国。

维时耶律氏，好乱乐祸贼。夜动鼠穴中，阴计屡以默。

廷臣请加兵，薄伐陈往则。尧舜仁如天，一言群议塞。

幽燕亦吾民，此意多不识。至信及豚鱼，深恩被动植。

古来战场地，父老今力穑。耘夏水泱泱，穫秋禾翼翼。

当年守边将，至今犹血食。乌虖战危事，胜败有失得。

祖宗讳言兵，阴功千万亿。不见陂塘上，沟塍如组织。

传闻天骄儿，颇亦知帝力。祖孙相付授，日夜自约勒。

慎勿负中原，天地父母德。
政和亲郊三首
仁宗（宋代）

于皇顺祖，积德累祥。
发源深厚，不耀其光。
基天明命，劂后克昌。
是孝是享，申锡无疆。
与副伴王领卫论弈象
袁说友（宋代）

轻兵三十二，一著见安危。
疋马渡河日，单车驰敌时。
棘门漫儿戏，淝水付枰棋。
小试平戎手，将军更出奇。
即事二首
周文璞（宋代）

乐使金花鼓，蛮衣紫锦鞍。
蕃官船过界，驿吏报平安。
瑞鹤仙·绀烟迷雁迹
蒋捷（宋代）

绀烟迷雁迹。渐断鼓零钟，街喧初息。风檠背寒壁。放冰蜍飞到，初初窗隙。琼瑰暗泣。念乡关、霜芜似织。漫将身、化鹤归来，忘却旧游端的。欢极。蓬壶蕖浸，花院梨溶，醉连春夕。柯云罢弈。樱桃在，梦难觅。劝清光，乍可幽窗相伴，休照红楼夜笛。怕人间、换谱伊凉，素娥未识。
清平乐（赠妓）
刘过（宋代）

忔憎憎地。一捻儿年纪。待道瘦来肥不是。宜著淡黄衫子。

唇边一点樱多。见人频敛双蛾。我自金陵怀古，唱时休唱西河。
别蒙惟易欧阳兴善归南海
韩上桂（明代）

西北多浮云，摇曳过城阙。远接江上山，近映杯中月。

月色正朦胧，天风仍觱发。归道叹悠长，常恐芳华歇。

芳华念故园，春草忆王孙。高屏横翠嶂，远树澹孤村。

漱石厉其齿，枕流涤烦喧。故人音信杳，谁共对清言。

清言怀彼美，室远心则迩。一为蒙庄生，一为欧冶子。

利器既鲜俦，逍遥托万里。同志不同归，相思付兰芷。
三月二日被命祈晴上天竺舟中得六绝句
刘克庄（宋代）

僧句多枯槁，舟公锦绣堆。
如何涉吾地，咄咄逼人来。
约十客同集金山米芾元章约而不至坐中分题以
贺铸（宋代）

九客相逢思楚狂，停歌罢铗缓行觞。
座中那更添严令，分韵吟诗招阿章。
自咏
白居易（唐代）

形容瘦薄诗情苦，岂是人间有相人。只合一生眠白屋，

何因三度拥朱轮。金章未佩虽非贵，银榼常携亦不贫。

唯是无儿头早白，被天磨折恰平均。
题秋景图
张瑰（宋代）

山村寥落野人稀，静倚枫根坐钓矶。流水带花穿巷陌，远风吹雨入岩扉。

秋声暗促河声急，黄鸟时兼白鸟飞。吟社客归秦渡晚，渚烟溪月共忘机。
游天平山
王疏（宋代）

春雨新晴上翠微，三年两过洞天扉。
尘踪不得多时住，又向云间一宿归。
次韵李似之秋居杂咏十首 其三
李纲（宋代）

乌鹊故巢心，鸿雁稻梁谋。梁溪十亩园，岁晚营菟裘。

自我去泉石，岁律才一周。安知巨盗起，千里来蜂蟊。

老稚适淮东，旅泊如寄邮。已矣复何言，吾生感行休。
奉和朱新仲祠部六月晦日省宿用白乐天诗无波古井水有节秋竹竿十字为韵 其二
张扩（宋代）

六月忽已晦，馀月复几何。纨扇暂去手，簟纹欲生波。

诘朝天门开，冠剑争巍峨。驽马策不入，狞劣如骑骡。
山前山丹已见微红
林希逸（宋代）

一种村居富贵穷，多年饶润谢天公。眼前黄白方吹尽，已放山丹蓓蕾红。
仙人
李贺（唐代）

弹琴石壁上，翻翻一仙人。
手持白鸾尾，夜扫南山云。
鹿饮寒涧下，鱼归清海滨。
当时汉武帝，书报桃花春。
洪岩山六题 其三 仙人台
王辅世（宋代）

任峻我须上，更高人亦行。神仙虽已往，咫尺是蓬瀛。
元旦
何汝樵（宋代）

腊尽寒犹厉，春来雪未乾，
流年怜易失。为客敢求安。
故里屠苏酒，新年柏叶盘，
嗟哉老兄弟，谁与共清欢。
五月十五夜对月
朱同（明代）

正愁苦雨作梅霖，向晚云开见远岑。天净已推圆镜上，山高犹隔半村阴。

清光本自无圆缺，人世果谁分古今。明夜阴晴不可断，栏杆独倚漫沉吟。
呈希道兼寄不伐二首
吴则礼（宋代）

试问边头花柳，不忘梦处江湖。
横槊要寻塞雁，磨刀仍脍河鱼。
林叔宝将归莆中时余方东游作此为别
李云龙（明代）

尔有还家梦，余今负剑游。明朝临远水，各自上孤舟。

鹏岭行逢雪，芦溪已过秋。不知鱼与雁，他雨若为投。
邹鲁谚
佚名（魏晋）

遗子黄金满籯。不如一经。
喜苏潜夫至柳浪座上限韵 其二
袁宏道（明代）

侧帽花垂髻，翻杯酒污衫。骚坛为佐领，曲部是兼衔。

话久风掀席，思奇笋出岩。半宵酬和语，题满一封缄。
自嘲二绝
范成大（宋代）

恶声恶色横相干，觌面须臾万箭攒；
有客痴聋都不动，方知我被见闻漫。
渔舍观梅
林景熙（宋代）

冷云漠漠护篱阴，潇洒苔枝出竹林。
影落寒矶和雪钓，香浮老竹带春斟。
几凭水驿传芳信，祗许沙鸥识素心。
回首西湖千树远，扁舟寂寞梦中寻。
如梦令 自题茉莉栀子杂花便面
钱斐仲（清代）

樨绿娇黄争媚。合助晚妆人髻。卸到凤凰钗，纤手却还拈起。

香细。香细。残醉醒来情味。
何满子 清明
王策（清代）

黯淡连天芳草，苍茫满地斜阳。微雨弄晴三四点，可怜做尽凄微。

麦浪吹翻浅碧，柳丝织遍轻黄。

紫陌风零锦钿，朱门尘冷罗裳。往事凭他多少恨，从今不要思量。

愿化春来燕子，衔泥深葬红妆。
缲车辞
田雯（清代）

朝饲蚕，暮饲蚕，桑树叶大蚕眠三。初长如蚁今成茧，乙乙上簇黄白满，缲车咿轧风中转。

女十五，当户织。桃夭期，闻消息。帘幕半垂双燕飞，打叠新缣作嫁衣。
山行阻雨
谢遴（明代）

山才经雨洗，顿改昔时容。峻可百千仞，横惟三四峰。

暮云争鸟道，返照破苔封。多少尘劳意，翛然杖野筇。
己酉岁除夜雪
韩琦（宋代）

故历将除夜未晨，暖风轻送六霙匀。及时皆喜逢三白，伺晓何妨具五辛。

一箭尚留终在腊，万花潜发欲惊春。藏阄令恶传杯速，欢杀红炉守岁人。
浯中佳泉，蟹眼、将军与华严而三耳；华严地僻名隐，偶过沦茗，赋以表之
卢若腾（明代）

石罅流涓涓，幽香自可怜；未经尝七碗，几失第三泉。

迹古僧铭在，源深海眼传；冷然逢夙契，欲去更流连。
素馨茉莉
陈宓（宋代）

骨细肌丰一样香，沉香亭北象牙床。
移根若向清都植，应忆当年瘴雨乡。
菩萨顶雪月
允礽（清代）

山川皎洁一时匀，始信空王道力真。蓬海三千皆种玉，绛楼十二不飞尘。

侵衣夜色浑疑昼，绕座寒光未觉春。总为圣神徵瑞应，万年有道福骈臻。
题昭州田廷亮书稿后
乐雷发（宋代）

槟榔口里吐参苓，折槛无门九虎深。
家在道乡亭畔住，定应千古有知音。
春城晚步分我字
许谦（元代）

红楼鼓歇乌轮堕，浅水横舟弄渔火。春风生草雉堞青，随处软茵供小坐。

断烟飞鸟入杳冥，关市行人竞幺么。溪城斗大无远趣，目碍云山环琐琐。

骅骝骋驾路或迷，蜩鸴枪枋计非左。归同三子歌考槃，茫茫宇宙谁知我。
哭日老二首
刘克庄（宋代）

竹湖畴昔叹兼通，孔墨何曾是别宗。
唐代儒先重颠老，晋朝名胜赏林公。
颂辞大众存遗札，塔与寒斋共一峰。
闻说结跏挥手际，亦留半偈别樗翁。
瑞鹤仙·百年如梦蝶
佚名（宋代）

百年如梦蝶。叹古往今来，多少豪杰。图王霸业。谩得渔樵，一场闲说。秦宫汉阙。今只有狐踪兔穴。想荣华秉烛当风，富贵似汤浇雪。省也，损身薄利害己，虚名却如吴越。随缘养拙。柴门掩，是非绝。向午窗容膝，小溪垂钓，坐对云山万叠。夜横琴，伴我知音，碧天皓月。
促刺词（一作促促行）
王建（唐代）

促刺复促刺，水中无鱼山无石。少年虽嫁不得归，

头白犹著父母衣。田边旧宅非所有，我身不及逐鸡飞。

出门若有归死处，猛虎当衢向前去。百年不遣踏君门，

在家谁唤为新妇。岂不见他邻舍娘，嫁来常在舅姑傍。
山园杂咏
陆游（宋代）

残春终日在林亭，散发披衣醉复醒。
科斗已成蛙合合，樱桃初复子青青。
鱼游沧海宁濡沫，禽慕雕笼即翦翎。
薄晚东风吹小雨，笑携长鑱伴畦丁。
和姚子敬秋怀五首 其五
赵孟頫（元代）

野旷天高木叶疏，水清沙白鸟相呼。胡笳处处军麾满，鬼哭村村汉月孤。

新亭举目山河异，故国伤神梦寐俱。黄菊欲开人卧病，可怜三径巳荒芜。
郭忠恕仙山楼观图
黄公望（元代）

汉主离宫最上头，昔年曾侍翠华游。青天半落银河水，白日高悬华岳秋。

花隐仪銮临阁道，仗移箫凤下瀛洲。三山更在齐州外，遥望苍烟九点浮。
苏湖道间
陈杰（宋代）

风物瞻天咫，林塘占地幽。
夹墙楼荫术，跨岸屋藏舟。
湖近家皆给，田腴岁再秋。
幸生无事日，更隶浙西州。
红白紫菊 其三
刘介龄（明代）

金玉堂中紫锦张，东篱今作岁寒芳。柴桑雅淡休论此，富贵花开似洛阳。
和晏相公湖上四首 其四
韩维（宋代）

折苇随风色，枯荷尽雨声。平波极眼净，好放画船行。
至芜湖闻贼陷钱塘复为官军所得有感 其二
李纲（宋代）

巨盗乘虚起浙东，猖狂如在笑谈中。钱塘犹喜官军复，破贼须从此立功。
和黄小峰大户同韦南苕少参游吴山寺 其三
顾应祥（明代）

塔影浮溪上，钟声出树间。空庭双鸟下，落日一僧还。

泉响千山雪，岚飞两岸山。何须到昏黑，绝顶已穷攀。
刘福老长官佚老堂
释道潜（宋代）

渊明未挂冠，志已蹈方外。何时辞五斗，散发从傲睨。

闲中气味好，至乐无与对。黄香识君心，机事劝早计。

古来轩冕事，端受外物制。有如缠蔓瓜，讵肯脱根蒂。

一朝秋风至，零落惊溃溃。佚老得天和，晚景期百岁。

超然闾里间，高风邈难继。
新开湖上待潜珠不出偶书戏孙莘老二首 其二
刘攽（宋代）

合浦因人去不还，隋侯未值报恩年。欲凭泉客传微信，夜久凉风月满川。
临江仙
俞国宝（宋代）

落落江湖三岛，才高懒住清都。手携黄石一编书。醉眠莘垅月，闲钓渭川鱼。

见说玉阶三尺地，思君来讲唐虞。夜来南极一星孤。不知天子梦，曾到傅岩无。
人日道中口占
喻良能（宋代）

竹篱茆舍水边家，窗牖虚明小迳斜。
草色未多春意好，疏梅映竹两三花。
满江红 送陈正义绣使将指江闽
程文海（元代）

楚甸春浓，早重染、甘棠旧绿。天又念，海深江阔，达聪明目。汉使只今应遣十，周官自古须廉六。羡绣衣、遥映衮衣明，人如玉。论别恨，犹未足。还怕见，征车速。待相随千里，试骑黄鹄。无奈江山分去住，漫教风雪欺松竹。问使君、如肯酌红泉，寻三谷。
唐华滨民部太夫人七帙时华滨奉使东旋 其二
游朴（明代）

游子承恩出汉京，大家拥传逐东征。潘舆自快褰帷望，莱彩兼东衣绣行。

七十年回天女笑，三千桃见岁星名。时人若问长生药，指取中霄玉露茎。
北山别业三十八咏 其三十七 壶天
陈樵（元代）

宫殿随身信所如，寓形一室似楼居。神游八极皆吾土，天入三山不满壶。

雨夜无人共清月，水扉几度种丹鱼。山童长怕渔舟至，不放桃花下五湖。
烟水云林图
袁登道（明代）

淡烟和雨大微茫，造化由来点缀工。似与幽人安笔格，好将消息问鸿蒙。
酒边写兴别陈石泉
董嗣杲（宋代）

强求斗升禄，三年困山城。
覉栖不敢恨，眼为溪山明。
上借台府宽，下遂吟啸情。
束装待航归，积霖咽秋声。
排忧步园径，难舍曲折清。
东望气郁葱，绿槐冒飞甍。
缅怀交际欢，嚬笑阳春生。
求田役梦魂，投老归此耕。
愿心尚渺茫，别酒那忍倾。
归步故林月，寄梅坚斯盟。
和抱瓮冯提学二首
何梦桂（宋代）

吁嗟世事落黄间，倦矣人间行路难。
流水随钟子乐老，仙舟徒羡李膺观。
从来豪杰为时出，到底功名耐久看。
大厦将成要梁栋，雪深方见玉龙寒。
卜算子（往道山道中作）
王安中（宋代）

客舍两三花，并脸开清晓。一朵涓涓韵已高，一朵纤纤袅。

谁与插斜红，拥髻争春好。此意遥知梦已传，月落前村悄。
重登飞云巅
张穆（明代）

青峰无恙鹤归来，东望蓬山每一杯。仙籁云深闻凤啸，惟看明月共登台。
春日閒居
何慧生（清代）

片云孤鹤兴无穷，野水危桥处处通。十里琴筝人似玉，五陵冠盖马如龙。

楼台隐隐寒烟外，桃李阴阴细雨中。回首沧波空叹息，六朝剩有夕阳红。
热甚有怀山间
方岳（宋代）

终是山间别，寒泉在脚边。
戏鱼争美荫，啼鸟破佳眠。
山寂夜如水，僧閒日抵年。
欲来来未得，戽斗救枯田。
创木行
马廷鸾（宋代）

矫首昂霄上，刳心泣露余。
高门封植旧，暴客斧斤初。
斲作有瑕玉，创为无用樗。
终当宿威凤，勿为汝欷歔。
贲中间有吴门旅泊之什蒙鲁望垂和更作一章以伸酬谢
张贲（唐代）

偶发陶匏响，皆蒙组绣文。清秋将落帽，子夏正离群。

有恨书燕雁，无聊赋郢云。遍看心自醉，不是酒能醺。
题崔驸马林亭
朱庆馀（唐代）

选居幽近御街东，易得诗人聚会同。白练鸟飞深竹里，

朱弦琴会乱书中。亭开山色当高枕，楼静箫声落远风。

何事宦涂犹寂寞，都缘清苦道难通。
九日诸人集于资福阁次高季应韵三首 其二
林季仲（宋代）

隔竹通晖月自妍，樽前宝炬不须然。毫飞阁上千林湿，句落云间万井传。

佳节敢辞通夕醉，宿酲还傍小窗眠。鬓边黄菊应相笑，白发较多似去年。
寄王楚臣作客潮阳
何巩道（明代）

惊座高谈久不听，挑灯空见影随形。正怜晴海初飞鹤，却恨微云远隔星。

绝涧瀑声翻角枕，夜台山色到银屏。凄凄望断潮阳路，月入斜窗酒未醒。
和池州陈教授韵二首
吴芾（宋代）

人物今谁似此郎，合居严近赞垂裳。
未将事业先诸老，且把文章变一方。
今日杏坛风似鲁，向来铁砚志如桑。
会看奋迅为时用，展尽胸中计策长。
秋风豪士歌
魏际瑞（明代）

秋风一夜秋空发，星斗无声山欲拔。何人对此独欣然，一啸风前动眉发。

古来豪士心不平，声名为重身家轻。十年磨剑光铓动，万里从军意气生。

斗酒青天夜击铁，天涯大地同明月。丈夫得意死单于，安能荣辱分胡越。

君不见赵有平原魏信陵，东西南北皆闻名。蛾眉骏骨尽乐事，岂论成城与倾城。
应百里李天益来求作奉川十咏似之·庆登桥
陈著（宋代）

一水流南抱县行，一桥在上压溪横。
傍阑多少人观政，要与桥平水与清。
秋夕露坐作
顾清（明代）

玄天大无匹，要亦有穷处。不知穷处外，旷莽复何寓。

茫然仰太虚，㗳尔消万虑。规规尘网中，龌龊焉足谕。
咏古十六首 其六
华镇（宋代）

风云起幽朔，霜雪彫松桂。修竹实不华，猗梧惨憔悴。

江汉凝以冱，醴泉更蒙蔽。鸾凤何所归，增击真良计。

岐山尽禾黍，九成困惉懘。鸣矣后佳期，来仪爽幽契。

乌鸢竞腐鼠，仰视惊高逝。众羽亦可怀，云飞屡回睨。

猗嗟鲁先生，生后唐虞际。高华虽韡韡，硕果终幽翳。

幅纸下聊城，片言挫秦锐。铦铓释纷难，未足论明哲。

况复历下谈，微端本柔脆。时无豪杰士，横议喧鶗鴂。

春冰薄轻绡，可耐秋阳熭。
题慎郡王黄山三十六峰图 其三十一 仙人
弘历（清代）

无知莫如石，颇与仙人类。设云仙似石，冠履殊倒置。
偈颂一百五十首
释心月（宋代）

频频唤汝不归家，贪向门前撮土沙。
每天年年三月里，满城开尽牡丹花。
有妄吟
邵雍（宋代）

作伪少阴德，饰非多隐情。
人心虽曖昧，天道自分明。
手足既皆露，语言安足凭。
唐昌观玉蕊花
王建（唐代）

一树笼松玉刻成，飘廊点地色轻轻。

女冠夜觅香来处，唯见阶前碎月明。
赠陈养廉居士
曾丰（宋代）

身后相多清议同，大归何者是家风。
轻财笑馈三千客，重道争祠六一公。
门未生苔车迹满，馆无废帚榻尘空。
有人能继碑中美，不与石相为始终。
大将军宴会被命作诗
陆云（魏晋）

芒芒宇宙。
天地交泰。
王在华堂。
式宴嘉会。
玄晖峻朗。
翠云崇蔼。
冕弁振缨。
藻服垂带。
踏雪至城南归饮师竹处为消寒初集
许传霈（清代）

严寒生虚空，孤坐苦清绝。良朋踏雪来，邀看南山雪。

城南山势高，排空拄千笏。峰峰削玉成，此际峻且洁。

遥塔萎其下，尘埃齐超拔。地宽眼倍明，云冻天犹阔。

朗朗不辞行，风微吹觱栗。欲汲雪一瓯，烹茶疗枯渴。

茅舍有人家，叩扉呼不出。有客沽旧醅，今夕乐举杯。

高轩面园圃，菜绿分叶肥。汲汤佐新笋，釜沸响轻雷。

瓶笙清如洗，炉小火初围。美人来席前，数点报红梅。

酒肠欣得煖，仙骨翩不归。何以酬妙景，门外雪又飞。
浯溪中兴颂诗和张文潜二首
李清照（宋代）

五十年功如电扫，华清花柳咸阳草。
五坊供奉斗鸡儿，酒肉堆中不知老。
胡兵忽自天上来，逆胡亦是奸雄才。
勤政楼前走胡马，珠翠踏尽香尘埃。
何为出战辄披靡，传置荔枝多马死。
尧功舜德本如天，安用区区纪文字。
著碑铭德真陋哉，乃令神鬼磨山崖。
子仪光弼不自猜，天心悔祸人心开。
夏商有鉴当深戒，简策汗青今具在。
君不见当时张说最多机，虽生已被姚崇卖。

君不见惊人废兴传天宝，中兴碑上今生草。
不知负国有奸雄，但说成功尊国老。
谁令妃子天上来，虢秦韩国皆天才。
花桑羯鼓玉方响，春风不敢生尘埃。
姓名谁复知安史，健儿猛将安眠死。
去天尺五抱瓮峰，峰头凿出开元字。
时移势去真可哀，奸人心丑深如崖。
西蜀万里尚能反，南内一闭何时开。
可怜孝德如天大，反使将军称好在。
呜呼，奴辈乃不能道辅国用事张后专，乃能念春荠长安作斤卖。
积雪
谢方琦（清代）

积雪晦原陆，竹村人掩扉。南邻暮招鹤，不使入云飞。
山中遣闷二首 其二
牛焘（清代）

春尽花天犹雪，江深草阁生寒。试问归期远近，榴花又放枝端。
为张上翁赋松交
薛嵎（宋代）

之人梅竹操，抱此岁寒心。
古道久不作，高风独在今。
无言欣意会，肥遁爱山深。
我亦萧闲者，从君涧壑吟。
野荼𧃲二首 其一
杨万里（宋代）

去岁诸司赏物华，荼糜一会属侬家。今年不识荼糜面，却买茅柴对野花。
招隐诗十九首 其八
萧光绪（明代）

欲吊忠魂湘水滨，云雷何意展经纶。难排阊阖空搔首，既堕冰霜枉惜春。

三径未荒糜是友，一编常对蠹为隣。从今耻诵同仇句，惊饵伤弓隐倍真。
送僧游天台
贯休（唐代）

囊空心亦空，城郭去腾腾。眼作么是眼，僧谁识此僧。

歇隈红树久，笑看白云崩。已有天台约，深秋必共登。
其中有园园无定所林木所居之地则名之
郭之奇（明代）

顷者欲卜筑，恐妨云树稠。缘溪花药处，清影碧波流。

故林何苍郁，新卉助深幽。秋叶护黄落，春枝作艳柔。

雨馀烟翠滴，潮满绿芳浮。水木互交气，鱼鸟亦相求。

晨昏肆愉悦，光风为我留。
经苻坚墓
吴融（唐代）

百里烟尘散杳冥，新平一隰草青青。

八公山石君知否，休更中原作彗星。
乐寿驿诗
许景衡（宋代）

迢迢古驿倚城隈，使者当年几往来。慨慷谁无致君意，急难方见济时才。

自知敌气终须慑，更觉天书不浪开。堂上遗尘何处去，太平父老独徘徊。
即目
欧阳修（宋代）

李径阴森接翠畴，押帘风日澹清秋。
晚乌藏柳栖残照，远燕伤风失故楼。
星汉经年虽可望，云波千叠不缄愁。
平居革带频移孔，谁问无憀沈隐侯。
寒食成判官垂访因赠
徐铉（宋代）

常年寒食在京华，今岁清明在海涯。远巷蹋歌深夜月，

隔墙吹管数枝花。鸳鸾得路音尘阔，鸿雁分飞道里赊。

不是多情成二十，断无人解访贫家。
东符象芝 其二
多隆阿（清代）

不藏泉货祇藏书，满架牙签啸一庐。择友从宽规我傲，评诗近刻笑人疏。

西窗怀旧春归后，东阁愁新月上初。同辈莫将乡愿比，四时气备有谁如。
和黄伯渊见寄二首
洪咨夔（宋代）

流转风光不暂违，等无地角与天涯。
故人书到几青李，生面客来时紫芝。
穷裹埋头倾哑酒，凉边趁手应盲棋。
寂寥简短君应笑，郎罢吟诗囝和诗。
口占
俞桂（宋代）

园林绿暗又红稀，蜀鸟啼山笋蕨肥。
春夏一番交篆早，绵衣脱了着单衣。
申包胥歌
佚名（先秦）

吴为无道。
封豕长蛇。

以食上国。
欲有天下。

政从楚起。
寡君出自草泽。

使来告急。
放言 吹箫 其二十一 二箫
谢元汴（明代）

吴门无乞地，江上听吹箫。怒作千夫气，指柔五日潮。

六桥明月夜，三竺碧烟朝。岳墓并于墓，大招又小招。
呈傅左司
释善珍（宋代）

左司声价过韦郎，小却宜盛白玉堂。
龙卧密云还不雨，鴃啼众草自无芳。
江湖旱地千里赤，淮蜀胡尘十丈黄。
持节暂閒宁袖手，为君画策射天狼。
绝句七首 其五
李之仪（宋代）

程氏园当尺五天，千金争赏并朱栏。莫因今日家家有，便与常时两样看。
次韵郑将士
许月卿（宋代）

何曾离日用，千古到如今。
菊蕊霜全节，梅花月印心。
韩公蕲竹咏，苏子楚山音。
谷口微吾子，风流何处寻。
奉酬度支陈员外
徐铉（宋代）

古来贤达士，驰鹜唯群书。非礼誓弗习，违道无与居。

儒家若迂阔，遂将世情疏。吾友嗣世德，古风蔼有馀。

幸遇汉文皇，握兰佩金鱼。俯视长沙赋，凄凄将焉如。
留宿田家
郭印（宋代）

迟落前溪水，田家借一椽。
容身函丈地，阖眼湿薪烟。
马饲牛栏下，人眠狗窦边。
此行频窘涩，吾意亦安然。
望扬州
文天祥（宋代）

阮籍临广武，杜甫登吹台。
高情发慷慨，前人后人哀。
江左遘阳运，铜驼化飞灰。
二十四桥月，楚囚今日来。
鱼篮妇赞二首
释祖钦（宋代）

行步轻盈，梳装济楚。
示大慈悲，救众生苦。
智眼堪怜尽不明，只道篮中卖锦鳞。
奉和权相公行次临阙驿逢郑仆射相公归…赠诗十四韵
元稹（唐代）

帝下赤霄符，搜求造化炉。中台归内座，太一直南都。

黄霸乘轺入，王尊叱驭趋。万人东道送，六纛北风驱。

栈阁才倾盖，关门已合繻.贯鱼行逦迤，交马语踟蹰。

去速熊罴兆，来驰虎豹夫。昔怜三易地，今讶两分途。

别路环山雪，离章运寸珠。锋铓断犀兕，波浪没蓬壶。

区宇声虽动，淮河孽未诛。将军遥策画，师氏密訏谟。

汉上坛仍筑，褒西阵再图。公方先二虏，何暇进愚儒。
有叹二首
范成大（宋代）

春秋兰菊殊调，南北马牛异方。
心醉井蛙海若，眼空鹏海鸠枋。
偈颂一百零二首
释慧远（宋代）

曾到未到俱吃茶，不在沾唇眼便花。
若是谢家船上客，肯来平地摝鱼虾。
留别郭八
王昌龄（唐代）

长亭驻马未能前，井邑苍茫含暮烟。

醉别何须更惆怅，回头不语但垂鞭。
句
许庚（宋代）

值雨花无怨，留春鸟自谋。
暗香疏影·夹钟宫赋墨梅
吴文英（宋代）

占春压一。卷峭寒万里，平沙飞雪。数点酥钿，凌晓东风□吹裂。独曳横梢瘦影，入广平、裁冰词笔。记五湖、清夜推篷，临水一痕月。
何逊扬州旧事，五更梦半醒，胡调吹彻。若把南枝，图入凌烟，香满玉楼琼阙。相将初试红盐味，到烟雨、青黄时节。想雁空、北落冬深，澹墨晚天云阔。
登雨花台高处亭子
吴进（清代）

高上石子冈，雨霁草犹湿。孤亭在山巅，半为樵牧集。

有风云不在，无人鸟自入。人烟纷目前，远山近城堞。

风气此独殊，秋深未黄叶。
河上寄故人
韩翃（唐代）

河流晓天，濮水清烟。日暖昆吾台上，春深颛顼城边。

莺声乱啁鹄□，花片细点龙泉。西望情人早至，

犹应得醉芳年。
戊辰谒伯祖惠阳使君坟三绝 其二
林希逸（宋代）

少日春秋学最高，年踰弱冠掇危科。也乘五马鹅湖去，埋玉凄凄草一窠。
大江东去·卅家尺素题词
陈步墀（清代）

鲤鸿迢递，有东西南北，一时贤者。廿载交游期道义，富贵非吾知也。

雪立门高，诗敲榻短，香岛传佳话。裒然成帙，琼琚谁比声价。

况兼纸上云烟，毫端月旦，字字关文化。人自平权他敬让，礼学宣尼拜下。

折戟沉沙，灵犀点世，冥晦鬼神诧。五羊屈指，海山同此风雅。
感春十三首
张耒（宋代）

今晨起何早，盥漱坐南轩。
啄木响高柳，春渠鸣乱泉。
悠然此时心，默默谁与言。
焚香阅素书，濯手开灵篇。
神爽道自合，体和真亦全。
萧萧毛发轻，浩气驱昏烦。
呼童策藜杖，蹑露开中园。
撷彼杞与菊，归烹助盘飧。
既饱谁与乐，登高望南山。
还归酌美酒，兴罢复陶然。
客边宴友呈张孝廉
张仲深（元代）

吴姬歌尽少年非，泪满西湖旧舞衣。乱后有山空树色，春来无舞见晴晖。

荒凉客馆蜗牛集，狼籍梨花燕子飞。赖有清樽好消遣，相逢共立晚风微。
铁马
韩洽（明代）

急响中宵发，凌空铁骑行。不知风信至，顿使旅魂惊。

当世正多事，吾侪方苦兵。那堪檐宇下，又作战场声。
冬夜咏妓诗
萧放（南北朝）

佳丽尽时年，合瞑不成眠。银龙衔烛烬，金凤起炉烟。

吹篪先弄曲，调筝更撮弦。歌还团扇后，舞出妓行前。

绝代终难及，谁复数神仙。
西施 为阮亭赋余氏女子绣浣沙图
邹祗谟（清代）

灵芸十五鬓如鸦。针绝写西家。捧心眉矉处，粉面映溪花。

试问苎萝畔，无忧艳，何事浣春纱。梧宫叶落珠帘下，犹闻神女堪夸。

谁信道五湖，烟水泛轻槎。待想玉床醉倚，娇无力，阁绣晕明霞。
时事感慨
王同祖（宋代）

蜀又交侵淮又危，江湖风浪沸潢池。
连朝云气浓於墨，想是英雄血战时。
新年喜陈乔生见过
黎遂球（明代）

风雨新年茗气和，瓶花深护待人过。楼随柳色看邻远，坐即桃笙拥袂多。

禅案有情凭笔墨，名流何事不江河。长斋拟学黄庭帖，到处临池好赎鹅。
题定明大像
阎禹锡（宋代）

造化秘奇胜，洪流绕崇岗。
层楼百仞高，下□云水乡。
空嵌古秀峰，雷霓挥铦铓。
神□□□丁，金仙俨垂裳。
悬知天壤间，异事不可□。
□嘉与甯川，二像遥相望。
怒涛乔岳中，涌出大法王。
奇怪岂人力，窥测固渺茫。
□□□□□，藤萝罥幽香。
夜深龙这礼，宝炬胜霞光。
我生西南陬，薄宦游东方。
睹此两奇绝，傥怳如痴狂。
由来豪放词，不付白面郎，
矧此无尽藏。绮语未足偿，
小诗勒岩阿，相与石像长。
山居首夏十首示外孙陈祖兰 其三
李祁（宋代）

山前山后翳蒙茸，荆棘藤梢谩作丛。愿得长年撑饱饭，自锄烟雨种高松。
龙里馆牡丹未开戏咏
黄衷（明代）

芳苞戢戢日迟迟，绝徼谁移富贵姿。倚遍曲栏心自语，看花须看未开时。
鹭
徐集孙（宋代）

素狎沙鸥水国盟，一生踪迹任飘零。
漫夸霜雪精神别，难洗虾飘气习腥。
点破青山成晓画，飞来红蓼称秋汀。
江湖出入风波里，比着胎仙欠典刑。
放吟
释文珦（宋代）

心绝驰竞如安流，身逃系属同虚舟。
无车每每跨黄犊，有暇虚虚盟白鸥。
随分嬉游随分乐，可曾计较可曾愁。
老吟亦不记声律，乱写孟郊沙井头。
内丘梨园
范成大（宋代）

汗後鹅梨爽似冰，花身耐久老犹荣。
园翁指似还三笑，曾共翁身见太平。
闻蔡州破
李俊民（金朝）

不周力摧天柱折，阴山怨彻青冢骨。方将一掷赌乾坤，谁谓四冢无日月。

石马汗滴昭陵血，铜人泪泣秋风客。君不见周家美化八百年，遗恨黍离诗一篇。
寄谢晏尚书二绝
欧阳修（宋代）

送尽残春始到家，主人爱客不须嗟。
红泥煮酒尝青杏，犹向临流藉落花。
杂咏一百首 其一 苌弘
刘克庄（宋代）

宗周危可悯，苌叔死非难。臣血三年碧，臣心一寸丹。
自咏
白居易（唐代）

闷发每吟诗引兴，兴来兼酌酒开颜。欲逢假日先招客，

正对衙开亦望山。句检簿书多卤莽，堤防官吏少机关。

谁能头白劳心力，人道无才也是闲。
入清流山宿云庵访忠公
陈昂（宋代）

虽愧许玄度，远寻支道林。
溪光围净室，山色证禅心。
落日飞黄叶，寒风定远禽。
对床两知己，十载怅分襟。
忆秦娥·湖天阔
黄景仁（清代）

湖天阔，清湘望断三更月。三更月，猿声是泪，鹃声是血。
曲终数点烟鬟没，此间自古离愁窟。离愁窟，几丛斑竹，临江犹活。
驾幸三会寺应制
上官婉儿（唐代）

释子谈经处，轩臣刻字留。
故台遗老识，残简圣皇求。
驻跸怀千遗，开襟望九州。
四山缘塞合，二水夹城流。
宸翰陪瞻仰，天杯接献酬。
太平词藻盛，长愿纪鸿休。
旧说庐山有紫芝田百亩人莫得见偶于开先栖贤
晁补之（宋代）

千古芝田人不到，深林继日拾琼瑰。
从今为记晁夫子，曾到芝田百亩来。
武威春暮闻宇文判官西使还已到晋昌
岑参（唐代）

岸雨过城头，黄鹂上戍楼。(岸雨 一作：片雨)
塞花飘客泪，边柳挂乡愁。
白发悲明镜，青春换敝裘。
君从万里使，闻已到瓜州。
辨漆
赵蕃（宋代）

面上清如水，牵丝作钩钩。
拨开鹰粪脚，打起有浮沤。
牧童
释正觉（宋代）

水牯老行步稳，蓑郎痴歌笑繁。
物外初无尘滓，胸中别有丘园。
赠合皂山嬾云道士诗客张惟深二首
杨万里（宋代）

合皂峰头半朵云，化为道士到吾门。
问渠真个如云嬾，为许随风处处村。
和用明梅十三绝
胡寅（宋代）

绿萼全胜红萼好，新枝争亚旧枝长。
赏心未减春风蝶，傍蕊穿花栩栩狂。
春草二首 其一
释函是（明代）

春草篱边绿未休，王孙去后鹧鸪愁。声声只唤哥哥字，万里秋原易白头。
贺新郎·行乐尤宜少
刘克庄（宋代）

行乐尤宜少。忆坡公、洞箫听罢，划然长啸。四海共知霜鬓满，莫问近来何妙。也不记、金莲曾照。老没太官糕酒分，把茱萸、便准登高了。齐得丧，等嘻笑。集无韩子潮州表。数当时、南迁者众，北归人少。赤壁玉堂均一梦，此岂蛮烟能夭。与同叔、俱尝知道。谁向进贤冠底说，画出来、不似眉山帽。秋菊盏，献公釂。
龙硐背
沈丙莹（清代）

筹笔驿西流滔滔，溪声漰湃飞涛。一山横绝水流处，翠屏矗立千尺高。

水流不可遏，山高不可越。岩下一窍通，泻若桶底脱。

我疑洪水泛滥时，此间浩瀚无高卑。西羌来禹禹曰咨，咨尔庚辰其平治。

檄下龙宫神力施，龙受敕召不敢诿。穴山泄水水乃退。

然后峻者为崖巅，平者为原田。高高下下位置罔攸愆，我来舒啸龙硐背，骊龙骊龙且勿睡。

欲问澹灾旧时事，骊龙贪睡不闻声，但闻硐底流水鸣瑽琤。
严州潇洒亭
赵师秀（宋代）

高榭出禅关，人家向下看。
千峰春隔雾，数里夜闻滩。
偶至因成宿，前游亦值寒。
州人多有咏，何不见方干。
古意 其三
释契嵩（宋代）

云中见双鸟，高飞揭日月。毛羽贲文章，翱翔异鹰鹘。

翛然邈千里，竟不顾林樾。春风漫飘飏，劲翮更超忽。

陌上游侠子，窥尔徒仓卒。虽有金弹丸，睥睨不敢发。

因知奇异资，自保长超越。回视黄雀群，胡为恋尘𡋯。
午日对雨
张泰（明代）

黄梅雨里端阳节，燕子帘前解愠风。楚粽叶缠江米白，蜀葵花间海榴红。

六年忧阕清贫日，五月斋居久病中。碧酒香蒲堪细酌，破愁惟少故人同。
赠辨侍者
王洋（宋代）

莫恨常无辨，须防辩有魔。
易生人我见，恐为记持多。
弄巧它生怨，藏锋性自如。
辨心休辨口，方信是娄罗。
赋南湖送欧阳逊学归庐陵
乃贤（元代）

潇洒庐陵郡，南湖水镜开。乱云堤上起，一棹雨中来。

浦树栖鸦集，城楼叠鼓催。君还秋色里，载酒重徘徊。
张主管摄郡秭归赠以三绝 其二
王十朋（宋代）

女须归处郡如何，地狭民贫事不多。把酒送行无别语，要先抚字后催科。
九日
朱松（宋代）

点点吴霜入鬓毛，长安落叶又秋高。世间俯仰终难强，归与儿曹且漱醪。
辋川集二十首。栾家濑
裴迪（唐代）

濑声喧极浦，沿涉向南津。泛泛鸥凫渡，时时欲近人。
雪中雪坡十忆
姚勉（宋代）

磥砢擎云十丈松，冰髯不剪照珑松。
晓窗明眼山前雪，犹似巡檐看玉龙。
为章道祖作颇及葛藤 华藏庵
葛立方（宋代）

鲜健庞翁今罢参，柱杖挂壁云迷庵。开花聊幻仙七七，逗机更迷禅三三。

未办浮丘招挹袖，且邀弥勒与同龛。庵中认得华严界，何用宗风谈北南。
芍药
释居简（宋代）

素琼红玉晕轻盈，落落层层傍砌明。大雅不收成谩与，定随姿态昧脩名。
华师
李商隐（唐代）

孤鹤不睡云无心，衲衣筇杖来西林。

院门昼锁回廊静，秋日当阶柿叶阴。
壬戌首春十九日锁宿玉堂四绝
刘克庄（宋代）

搯肾搜肠极苦辛，先贤曾叹费精神。
瓣香重发来生愿，世世无为识字人。
和刘景文路分成考
杨杰（宋代）

新春书一考，旧学惜三馀。弗厌诗情淡，从教世味疏。

清时闲将帅，长日玩图书。爱我锦溪月，约来相伴居。
次韵正平见赠道予游山北胜处 其二
李彭（宋代）

佳句全胜顾虎头，千岩万壑斩新秋。归来把玩无穷意，始信遥天寄客愁。
送万枫潭少参山东
杨继盛（明代）

二月江南气尚寒，石头城外水漫漫。云连削壁千屏合，日映离漫两鉴看。

近渚晴花香细细，傍人风柳絮团团。圣朝此际求贤切，补牍还思旧谏官。
贤者之孝二百四十首·曾子
林同（宋代）

全归有明训，珍重恐伤肤。
小子启手足，吾今知免夫。
夏日六言
陆游（宋代）

我是百年遗老，扫空一梦浮名。
未到终南二华，且入天台四明。
晚归早出
白居易（唐代）

筋力年年减，风光日日新。退衙归逼夜，拜表出侵晨。

何处台无月，谁家池不春。莫言无胜地，自是少闲人。

坐厌推囚案，行嫌引马尘。几时辞府印，却作自由身。
清平乐·文章惊世
葛立方（宋代）

文章惊世。半挹南宫第。蟾窟澄辉天似洗。折得窅窊丹桂。当年蓬矢生贤。流霞满祝长年。更愿巨鳌连钓，枫宸第一胪传。
鹧鸪天（月夜诸院饮酒行令）
赵长卿（宋代）

宝篆烟消香已残。婵娟月色浸栏干。歌喉不作寻常唱，酒令从他各自还。

传杯手，莫教闲。醉红潮脸媚酡颜。相携共学骖鸾侣，却笑庐郎旧约寒。
路旁
弘历（清代）

路旁一野老，呻吟一何苦。鸠面步履艰，单衣百衲补。

试问何方人，云籍𨽻齐鲁。犹忆少年时，逃荒离故土。

佣佃聊度岁，又复病双股。问翁业何有，囊无一粒黍。

问翁室何有，妻没绝男女。㷀㷀只此身，知死何处所。

我闻凄然悲，所悲非野父。曾记周诗云，君子民父母。

教养违其方，黎民失恃怙。命医施针砭，或可离痛楚。

白金赒其窘，屋居免露处。固知煦妪仁，所愧泽未溥。
次韵郑使君白菊
周紫芝（宋代）

平生郑康成，不种花婵娟。但闻书带草，罗生满堂前。

佳菊苦解事，殷勤为公妍。红油护霜日，一笑真嫣然。

秋风转寒枝，束素争回旋。团栾立芳砌，皎若璧月圆。

使君颇牧手，年来出临边。燕衎自折冲，宾从时招延。

苦爱白玉姿，临风嗅芳鲜。扬州东阁梅，自此复谁怜。

安得白云词，写入朱丝弦。渊明眼独醒，载酒知谁先。

骚人茹精蕊，世尘聊自蠲。幽姿倏已空，二士穷益坚。

人生五马贵，行乐须何年。绝胜杜陵老，江花恼成颠。

才名与富贵，似公真两全。新诗如脱弹，一出万口传。

锋车行复来，琬琰殊未镌。且当对香雪，燕寝凝沉笺。
怀归
郭祥正（宋代）

黄鹂出谷鸣声软，紫燕营巢意思和。欲问江南近消息，落花飞絮向人多。
感皇恩 鸳湖泛月
孙兰媛（清代）

烟雨钓鳌矶，枫林遥映。南浦舟移夜光静。昨朝风雨，半捲晶帘犹冷。

今宵秋水阔，婵娟影。

红试蓉裳，绿窥菱镜。棹破烟光浪千顷。鹭鸥飞处，写出汀洲芳景。

对清辉万里，银河净。
偈颂一一二首 其七十三
释清远（宋代）

死心心已死，心死死由生。拗折黄龙角，翻身卧地行。
上已约客总宜一病不及往二诗呈陈元履王囦{
岳珂（宋代）

我是棠矶旧钓徒，天教生与水云俱。
兰亭正值人修禊，柳岸还添浪拍湖。
幸有丈人观笔法，可无嘉客醉兵厨。
直须去跃城东马，更与留春作后图。
和令狐相公闻思帝乡有感
刘禹锡（唐代）

当初造曲者为谁，说得思乡恋阙时。

沧海西头旧丞相，停杯处分不须吹。
东林废院和韵 其二
华时亨（明代）

每从讲易见天心，柳色池塘带雨深。松柏耐寒霜雪后，依然颠木又成林。
和许守水晶蒲萄
吴芾（宋代）

珍果孰称最，静中试旁搜。
白奈非时至，赤梨经岁留。
庐山杏万非，武陵橘千头。
未若蒲萄美，甘滑仍脆柔。
正当三伏暑，满架走青虬。
繁子何磊落，一一如缀旒。
我家得异种，洁白映林丘。
每笑枣与栗，滥比千户侯。
迩来事奔走，颇恨抛锄耰。
持此赠夫子，因复献鄙谋。
他年堆马乳，岂但供荐羞。
愿以酿千斛，永言资燕游。
客来弥日醉，应不数青州。
春声阁主集西洲曲云海水摇空绿莲心彻底红绣山明经属朱宝瑛夫人隶书寄自山左戏题断句
严蘅（清代）

玉腕拈毫迥出尘，兰闺韵剧清新。陈琳毕竟输朱淑，不绣才人绣美人。
坐中有一桃花自屋栈飞因而即事
戴栩（宋代）

幽意静中见，春风处处通。
层阶生晕碧，罅瓦落飘红。
禅语关诗趣，寒阴出酒功。
人家社日近，翠饵捣香蓬。
瑞莲应制二首（莲生慈宁宫奉大士盆中，九华
潘纬（唐代）

瑶池浪说千年藕，玉井虚传十丈花。
争似九茎开五色，西天瑞现帝王家。
从军曲
岳岱（明代）

逐虏燕支塞，屯兵木叶山。
秋风生马足，明月在刃环。
小豹随身后，飞鸿落掌间。
封侯取金印，生入玉门关。
瀑布
钱闻诗（宋代）

河汉遥分一派轻，望中渺渺白蛇形。
谁教来自半天上，穿破千寻碧玉屏。
句 其四
陈轩（宋代）

巨为三县镇，雄据众山尊。
咏班竹掩团扇诗
周弘正（南北朝）

齐纨将楚竹，从来本相远。将申湘女悲，宜并班姬怨。
菩萨蛮（次韵秀倅·送别）
毛滂（宋代）

玉卮细酌流霞湿。金钗翠袖勤留客。行色小梅残。官桥杨柳寒。

赐环宣室夜。看落金莲灺。人记海听康。流风秀水旁。
观王介夫蒙亭记因记题蒙亭
梅尧臣（宋代）

五年将五十，尚未暇读易。
一闻蒙亭说，乃见适所适。
维时明进退，岩不在泉石。
野服制升越，山庖盛鸡跖。
床头龙唇琴，案上科斗籍。
风物稍佳时，把酒会三益。
况以兄为郎，仕也人岂迫。
重之爱之深，自匪逢时客。
次韵吴明叟集鹤林五首 其五
汪藻（宋代）

冥冥近岭翠，浏浏长廊风。他年竹林社，记取山王同。
晚眺二首 其一
方一夔（宋代）

依稀风景小羌村，不欠东屯稻菽园。阿魏捣香风送响，雕胡擘玉水开痕。

招邀紫翠山当座，摽拨红黄菊上盆。世上去来俱是客，随风吹送梦归魂。
大还丹口诀
崔玄真（唐代）

岷山宝室九仙居，日月萦回洞底虚。为有真人常镇此，玉留盘结气长舒。

曾游海峤昆丘客，远控龙骈亦探赜。鍊得精华九转成，中有白银相韫积。

月中玉兔坎中阳，外柔形容内有刚。二象雄雌同一体，还如金向水中藏。

金水相合是魂魄，三才变异诚难测。倏然龙虎两交并，化得龙儿在杳冥。

状似凝酥黄芽雪，亦如玄圃玉华结。本非世上起机心，元是真人留秘诀。

留秘诀，不参差，晃山石室有丹砂。至道之人依此法，飞取青龙作一家。

季魂周天成气质，重与水银相固密。似子还婚小女儿，苏张下说情难失。

相传此物是黄芽，重重金鼎贮金华，制成雄黄偃药砂。

六一缄封须秘密，莫教神室有纤瑕。火候初从一阳起，乾坤两卦成终始。

文经武纬启灵机，一法先王传秘旨。蟾蜍天上尽还生，丹鼎开时见道情。

每度恢奇别起象，璘㻞红紫状难名。却取金合雄作匮，世光流尽赤龙飞。

烧金学道岷山子，亲得真人受玄旨。玄旨唯论汞与铅，修得黄芽身不死。

鍊丹鍊志兼鍊神，不营名利显清芬。逃名远去尘埃外，栖托空闲契上真。

莫学人寰嚣薄士，役役终身爱名利。虽然有意慕椿年，未免将身在朝市。
青玉案（戏用贺方回韵饯别朱少章）
侯置（宋代）

三年牢落荒江路。忍明日、辄帆去。冉冉年光真暗度。江山舞助，风波有险，不是留君处。

梅花万里伤迟暮。驿使来时望佳句。我拚归休心已许。短篷孤棹，绿蓑青笠，稳泛潇湘雨。
送李宪司理还新喻
苏辙（宋代）

采芹芹已老，浴沂沂尚寒。
蒯缑长叹息，苜蓿正阑干。
黄卷忘忧易，青衫行路难。
归耕未有计，且复调闲官。
灵鸟篇赠李三洲 其二
王渐逵（明代）

灵鸟翔千仞，乃在湖湘间。洞庭渺无际，依栖向衡山。

德威岂不显，寥落悲岁年。融风一以畅，高举凌霄烟。

翳翳抢榆者，引领徒茫然。
偈三首
释道如（宋代）

一二三，四五六，碧眼胡僧数不足。
泥牛入海过新罗，木马追风到天竺。
天竺茫茫何处寻，补陀岩上问观音。
普贤拍手呵呵笑，归去来兮秋水深。
偈颂十四首
释宗杲（宋代）

女流中有大丈夫，示现其身化其类。
以戒定慧解脱法，摄彼贪其瞋恚痴。
虽处於中作佛事，如风行空无所衣。
过去未来及现在，尘沙诸佛及菩萨。
异口同音发是言，善哉奇特世然有。
心源清净无忧喜，不作无喜无忧想。
逢场作戏随世缘，而於世缘无所著。
六月火云烧碧空，雷声忽震三千界。
销降热恼获清凉，是彼丈夫诞时节。
我说此偈助光明，普施法界诸女人。
螘运
裘万顷（宋代）

自战不能损，檀氏所以亡。
吾愧与敌槐，将何固封疆。
及此閒暇时，相与积乃仓。
不须更他骛，富国兵自强。
湖州亲旧二首
赵蕃（宋代）

忆昔倚少壮，不畏离别苦。
及今更中年，颇识谢公语。
连朝接殷更，故已办兹去。
今晨竟不免，况此风更雨。
夹溪谁家柳，向我强作舞。
汝且不自持，宁能留我住。
书警
陆游（宋代）

束带接一客，伸纸报一书。
未为甚疲劳，已觉不枝梧。
惟有袖手坐，俨然如斋居。
尚惧精神衰，药石以自扶。
太庙乐歌九首 其七 皇考太祖武元皇帝神室歌
牛弘等奉诏作（隋代）

深仁冥著，至道潜敷。皇矣太祖，耀名天衢。剪商隆祚，奄宅隋区。

有命既集，诞开灵符。
桃花
朱松（宋代）

核裹黄泥洒石崖，今年繁蕊便争开。游人要识春多处，但觅红云逐水来。
尚书惠蜡面茶
徐寅（唐代）

武夷春暖月初圆，
采摘新芽献地仙。
飞鹊印成香蜡片，
啼猿溪走木兰船。
金槽和碾沉香末，
冰碗轻涵翠缕烟。
分赠恩深知最异，
晚铛宜煮北山泉。
题赵师吉梅林生卷
朱綝（明代）

金华山人有梅癖，托物自号梅林生。欲唤师雄谈醉梦，恨无和靖结诗盟。

笔端幻出先春意，胸次包含太古情。我亦从来松竹操，愿言与子保幽贞。
送贺秘监归会稽诗
席豫（唐代）

南山四皓德，东海二疏名。功遂知身退，心微觉道成。

霓裳明主赐，鹤驾列仙迎。诏饯出中野，朋欢留上京。

灞桥春水溢，稽岭白云生。此去三千里，那堪长别情。
县西
陈造（宋代）

一径斜穿荦确行，身闲尤觉马蹄轻。
坡头嘉树千幢立，烟际长江匹练横。
茶鼓适敲灵鹫院，夕阳欲压赭圻城。
一春簿领沈迷里，野鸟山花眼最明。
连理枝
冒殷书（清代）

想遍当初意。的是三生事。一榻浓香，半窗明月，怎生忘记？

到而今、旧梦转荒唐，问神山何地。

别去真儿戏。点点何曾遗。只这春衣，泪痕和酒，酒痕和泪。

欲更衣、生怕浣衣人，且和衣昏睡。
寄何孟门时客琼南二载矣三首 其三
陈恭尹（清代）

年年相约荔支红，挥扇高谈几老翁。挂绿凝冰知在念，未堪邮寄海船风。
二月十七日同子友过宇文氏庄观海棠二绝
李流谦（宋代）

长桥纳纳袅东风，倒射斜阳千丈红。
晚色自佳人不见，青山翠雾碧波中。
连珠
周弼（宋代）

远望披裘日几回，可堪江上暮寒催。
云飞旷野迎风断，雪洒长滩夹雨来。
马踏野桥嘶破板，鸟迷村路立高桅。
暂须移向疏篱泊，迁就惊春一树梅。
旅宿营瞧阳南湖
司马光（宋代）

梁王弃宫馆，时世古今违。
犹有南湖水，春来雁鹜飞。
楼台沉倒影，林薄挂余晖。
豪侈终何在，行人得暂依。
忽忆江西湖南时风景用前韵
邵宝（明代）

漫道吴天似楚天，四时风雨一萧然。滕王阁下维舟地，黄鹤楼萧听笛年。

春色渐回梅放后，秋声应尽雁归前。东山屐在堪乘兴，閒送清泉下石田。
浙江亭
萧立之（宋代）

尘世无穷事，寒潮往复来。江流限吴越，海道接蓬莱。

多难期如客，缘情故得哀。谁令天柱昃，浩浩不能回。
句 其十七
张商英（宋代）

灵官召集役神鹊，直渡银河横作桥。
戏答 其二
徐积（宋代）

君看月上霜，君看霜下月。不知月盖霜，不知霜盖月。

但觉我一月，上下中央四旁总澄彻。霜是何物如此清，月是何物如此明。

白头老翁坐中庭，半夜可数毛发茎。群阴积聚纯粹精，虾蟆吸尽瑶池津。

银河两道来藏冰，玉龙走入蟠千寻。倩君两耳为我听，其閒恐有波浪声。

初出海时蛟螭鸣，却入海时潮头生。小鲸走入尾闾内，大鲸大鳅寒不睡。

莫教射倒金银宫，鳌背神人难设备。
步涧壑上山隐
韩淲（宋代）

秋山响松竹，漠漠起云阴。褰裳过石濑，望崖荒草深。

谁家窗户开，少寄閒澹心。茗醑无不可，所畏尘雾侵。
咏竹
袁燮（宋代）

此君林下静无尘，苗裔生来便逸群。
头角崭然圆玉峙，养成直节要凌云。
常思惟大士赞 其一
释居简（宋代）

瞪目谛观时，风丝万绪风。一声潮雪响，打入正思惟。
送蒲中舍至政归蜀
司马光（宋代）

厌苦折腰久，飘然黄鹄飞。
田园示芜没，邻曲有光辉。
昔奋儒衣去，今纡朝绂归。
人生贵知足，得此已为稀。
汴城八景 其六 资圣薰风
于谦（明代）

杰阁凌空岁月深，公馀乘兴一登临。偏宜殿角凉飔细，不受人登热恼侵。

却扇顿忘三伏暑，阜财还忆五弦琴。清心最是檐前铎，响落层霄杂梵音。
奉和至寿春应令
虞世南（唐代）

瑶山盛风乐，南巡务逸游。如何事巡抚，民瘼谅斯求。

文鹤扬轻盖，苍龙饰桂舟。泛沫萦沙屿，寒澌拥急流。

路指八仙馆，途经百尺楼。眷言昔游践，回驾且淹留。

后车喧凤吹，前旌映彩旒。龙骖驻六马，飞阁上三休。

调谐金石奏，欢洽羽觞浮。天文徒可仰，何以厕琳球。
萍乡和王尧章韵
乐雷发（宋代）

征衲无人补旧绵，萧条客枕楚萍边。
拨残石炭西窗冷，却忆山家榾柮烟。
春日二首 其二
曾几（宋代）

期颐三万日，政尔亦无多。佳节已如许，衰年将若何。

雨风增落寞，戚友断经过。问讯庖厨内，犹堪一洗磨。
舜举水仙梅五绝
牟巘五（宋代）

当代涪翁有素评，此花雅合唤梅兄。
玉宸殿上重差次，可是诗人许与轻。
宋四厢乐歌廿首 其十四
王韶之（南北朝）

怀荒裔。绥齐民。荷天佑。靡不宾。靡不宾。长世弘盛。

昭明有融。繁嘉庆。繁嘉庆。熙帝载。合气咸和。苍生欣戴。

三灵协瑞。惟新皇代。
句 其四
王庭圭（宋代）

白银宫。断椽破壁宛积玉千顷，流水湾如月半弓。

江边寒梅自奇绝，何必更画渔蓑翁。
闰十七夜再集三弟宅讽咏前两席诸什席上分赋
黎淳先（明代）

二八连光又一宵，从容馀闰送凉飙。胜游不用悲秋赋，引兴何妨卜夜招。

壁上银钩原竞美，席间金谷肯相饶。醉归斗柄斜横甚，颇怪朱门锁寂寥。
游仙词三十三首
王镃（宋代）

朝罢群仙退玉墀，天风吹绉六铢衣。
左慈闲戏神仙术，五色霞杯绕洞飞。
三吊吟四首
方回（元代）

险有不可测，能有不可恃。
善泅狎波涛，篙工死于水。
歙南百里许，有滩一何驶。
昨日索我书，辞我庭下跪。
明日沦小舟，肤发饫鱣鲔。
寄言得志者，徼幸未必是。
刘后溪和雁湖即事诗十绝见示次韵
洪咨夔（宋代）

谁家柳系夜郎舟，半月风颠估客愁。
起候五更风脚定，安排篙楫放中流。
哭卫卿弟三首 其二
葛胜仲（宋代）

远业相期未易量，那知百岁似风狂。鵩来有恨催新赋，鹊往无医识禁方。

邻笛他年那忍听，人琴此日遂俱亡。长空后夜西风急，吹断惊鸿不作行。
上后乐刘先生左史十首用襄阳诗两句行藏坚晚
程公许（宋代）

月冷塞垣刁，尘暗西风箑。
所思天一方，飘飘管宁帢。
我欲往从之，问以安危乐法。
云深波浩荡，定自鸥鸟狎。
耦园落成纪事
沈秉成（清代）

不隐山林隐朝市，草堂开傍阖闾城。支窗独树春光锁，环砌微波晚涨生。

疏傅辞官非避世，阆仙学佛敢忘情。卜邻恰喜平泉近，问字车常载酒迎。
过新丰市怀古
华岳（宋代）

路出横江去，虚堂立道偏。
雨声杨柳外，风色杏花前。
有泪沾诗宿，无歌述酒仙。
采江千古恨，号认向谁传。
老鼠关
陈孚（元代）

春风又送使旌还，笑掬清波洗瘴颜。从此定知身不死，生前先过鬼门关。
上安禄山
卢言（唐代）

象曰云雷屯，大君理经纶。马上取天下，雪中朝海神。
过郧乡
张嵲（宋代）

孤城寂寂枕江湄，万室烧馀事可悲。故老归来泣环堵，行人伫立问遗基。

年华祗觉凋容鬓，花鸟何曾管乱离。依旧汉傍春事好，野桃开尽暖风迟。
代人送别
戴复古（宋代）

南浦春波碧，东风送客船。
别君杨柳外，挥泪杏花前。
粉壁题诗句，金钗当酒钱。
一声离岸橹，心碎楚江边。
太皇太后阁六首
苏轼（宋代）

舞羽诸羌伏，销兵万汇苏。
只应黄纸诰，便是赤灵符。
独足台
杨备（宋代）

鸟迹分明在帝台，管弦声里轧书来。
回头一觉风流梦，犹得朱门傍水开。
提刑郎中范公挽词
孙觌（宋代）

星轺出帝躔，光射斗牛边。纳陛倾三接，埋轮耸十连。

那知忧鵩日，已复梦鸡年。尚遂斑衣戏，俄从白布缠。

倚闾心破碎，投袂涕潺湲。更有门前客，愁吟泪满笺。